kaerle, etc. doen te weetene allen jegenwoirdich ende toecommende / alzoe inde
compste van onsen zeere lieven ende beminden zoene den prince van spaengnien
in onse landen van herweertsomer jan van schelle wonachtich tot strombeke,
by onse stadt van vilvoorden in onsen lande van brabant arm scamel man /
belast met wyf ende vyf cleynen kinderen, preeter van zynder neringen den
selven onser zoene gepresenteert heeft zyne suplicatie versueckende byder
zelver gracie remissie ende pardoen vanden feyte ende dootslach daer inne
gementioneert te wetene hoe dat lyve vercammen dewelcke een
ongehuwet persoen was dissoentelick ende oneerlick huer leven duerbringende
in hoerye ende dievene zulckx dat tot meer stonden de suppliant als officier
geoirsaeckt was huer van heuren quaden regimente te straffene ende
calangieren ende oock van rechtswegen te pandene om de dieverey die
zy den goeden lieden dagelicx aendede zoe dat deselve lyve huer leven verondeert
heeft tot meer stonden te zeggene den suppliant achter rugge dat hy met
huer oneerlick zoude willen te doene hebben twelcke nochtans zoe nyet
en was dwelck den suppliant spytende ende verdrietende hem ons oock
scamende is gebuert inde maent van meye xvc negenenveertich 1549
dat hy suppliant commende gaende van een beke is met meer andere
geselscap om nae huys te gaene ende commende omtrent een zieckhuys
daer de vorseyde lyve woenachtich was hebben zy luden sonder eenich erch
te vermoyene hen daer willen scuylen alzoet regenachtich weder was
alwaer de suppliant vernemende de zelve lyve staende in huer dueren zeyde
tot haer doet u moeder ghy hoere om den achterklap wille die zy van
hem gedaen hadde waerop de voirseyde lyve seyde ick en ben hoere maer
ghy hadt wel willen eene van my maken verwytende voirts den suppliant van
eenen ketele die hy huer afgepact hadde zeggende gheeft my mynen ketele
oft vercoopten op den kerckmuer en dat hy beter is dan een stuiver geeft my
dat weder / dit ende diergelycke woirden geresen zynde heeft de suppliant
hem daer inne vergrampt. ende heeft zijn scuppe de welcke hy in zyn
handt hadde genomen ende heeftse metten pomte ? vander scuppe n geraeckt
ende gequetst boven op haer hooft van welcker quetsueren de voirseyde lyve
duer oock dat zy verrot was van lammicheden ende vanden pocken gaeten
ende zeeren op haer lyff hebbende zekeren dagen daernae overleden is
ten grooten leetwesen vanden suppliant den welcken tselve feyt minnelyck voer
wet vergeven heeft begeerende op hueren vrienden dat zy daer af geene
wrake doen en zouden aenmerckende hier ongelyck voirseyd nochtans de
voirseyde suppliant vreesende riguer van justicien nyet en zoude dorren noch
willen vryelick hanteren, noch frequenteren in onsen landen ende heerlicheden,
tot zynder geheelder verderffenisse ten zy dat onse gracie ende genade hem hierop
verleent wordde ons daeromme oitmoedelick biddende ende onse voirnoemde
zoene ons gerepresenteert hebbende de voirseyde supplicatie omme op dinhouden
van diere te useren van onse gewoenlicke gracie ende genade soe eyst dat
wy aenschauw nemende opde toecompste van voirnoemde feyte ende dootslach ende
ter begeerten van onse voirnoemde zoene willende by zyn faveur ende ter consideratie
van zyne voirseyde compste in voirnoemden landen van herwertsomer den voirseyden suppliant
prefereren gracie ende genade voir riguer ende strangheyt van justicien ende hierop
gehadt tadvis van meyer ende scepenen van strombeke voirseyd hebben inden gevalle
als boven geremitteert quitgescolden ende vergeven remitteren scelden quite
ende vergeven vuyt onser zunderlinger gratien by desen onsen brieve tfeyt ende
dootslach boven verclaert, mitsgaders alle penen ende amenden corporelle ende
criminele daer inne hy hem overmits ende vuyt saken van tgene des voirsyd is
tegens ons onse hoecheyt ende justicie eenichssins mach hebben ontgaen / ende
hebben hem dien aengaende gerestitueert ende gestelt restitueren ende stellen
tot zyn goede name ende fame in onsen voirseyden lande ende hertochdomme van brabant
ende van overmaze ende anderen onsen landen ende heerlicheden ende tot zynen
ongeconfisquerden goeden indien hy eenige heeft gelyck als hy was voir de
toecompste vanden voirseyden dootslach imponerende hierop een eeuwich zwygen
ende silencie onsen procureur generael ende allen anderen onsen rechteren justicieren ende
officieren onsses voirseyden lants van brabant ende van overmaze wie zy zyn satisfactie
nochtans yerst ende alvoeren gedaen der partyen geinteresseert indien die noch
nyet gedaen en is civilick alleenlick behoudelick nochtans dat de voirseyde
suppliant gehouden zal zyn tselve feyt ende dootslach tegens ons te beteren civilick
naer de gelegentheyt vander mesdaet faculteyt van zynen goeden ende onsen
ordonnancie daerop gemaect ende oock te betalen die redelycke costen van
justicie ter cause voerscreven gedaen ende naer gevolcht indien datter eenige
geschyet zyn / ter taxatie ende arbiterscepe van onsen lieven ende getrouwen
den cancellier ende luden van onsen rade in brabant die wy daertoe committeren
ontbieden daeromme ende bevelen den voirnoemde van onsen rade in brabant dat voer
hemluden geroepen die gene die daeromme behoiren zullen geroepen te zyne zy procederen
wel ende duechdelick ter verifficatie ende interinemente van desen onsen tegenwoirdigen
brieve naer huere voirme ende inhouden welck interinement de voirsnoemde suppliant
gehouden wert te versuecken ende desen onsen brief hemluden presenteren binnen eenen
halven jaere naestcommende naer date van dese opde peyne te verliesen deffect
van dien ende dat gedaen ende de voirseyde amende civile ende costen van justicien
getaxeert ende betaelt zynde / alst behoert van welcker amende onsen
ontfanger vanden exploiten van onsen voirseyden rade in brabant oft andere onse
officier dient aengaet gehouden wert ontfanck te maken rekening bewys ende
reliqua te doene tot onsen prouffyte metten anderen penningen van zynen ontfange
by onse drossaert van brabant amman van brussele ende alle andere onse ende
onser vassalen oft smaelre heeren rechteren justicieren ende officieren onser
voirseyden landts van brabant ende van overmaze wien dat aengaen sal mogen oft
hueren stedehouderen jegenwoirdich ende toecommende ende eeney eenyegelick van
hen zoe hem toe behoiren zal doen laten ende gedoigen den voirnoemden suppliant van dese
onse jegenwoirdige gracie remissie ende quitsceldinge zoe ende inde manieren als
boven / rustelick vredelick ende eeuwelick genyeten ende gebruycken / sonder
hem te doen noch te laten geschien nu noch in toecommenden tyde in lyve noch in
goeden eenich hynder letsel oft moyenisse ter contrarien in eeniger manieren
maer indien zyn lyf oft eenige van zynen ongeconfisqueerden goeden waeren
daeromme gevangen becommert oft gearresteert dat zy dit terstont stellen oft
doen stellen tot volcommen slakinge ende delivrancie want ons alzoe belieft
ende ten eynde dat dit goet vast ende gestadich blijve tot eeuwigen dagen / zoe
hebben wy onsen zegel hieraen doen hangen behoudelick in anderen saken ons recht
ende eenyegelyck tzyne in allen gegeven in onse stadt van brussele inde
maent van februario int jaer ons heeren duysent vyfhondert vyftich van onsen
keyserycke txxxi te ende van onsen rycken van castille ende andere txxxvte
aldus gescreven opde plycke byden keyser ende geteekent l de zoete
visa recepta
gecollationeert ende bevonden accorderende
metten originalen brieven by mij
handtekening $$$$ facuwez $$$$###
ende hier af verantwoirdi$$ by den ontfanger vanden exploiten